CELEX: 52020PC0281
Language: fi
Date: 2020-07-24
Title: Ehdotus EUROOPAN PARLAMENTIN JA NEUVOSTON ASETUS asetuksen (EU) 2017/1129 muuttamisesta siltä osin kuin on kyse EU:n elpymisesitteestä ja rahoituksenvälittäjiä koskevista kohdennetuista mukautuksista, joilla helpotetaan toipumista covid-19-pandemiasta

EUROOPAN KOMISSIO
            Bryssel 24.7.2020
            COM(2020) 281 final
            2020/0155(COD)
            Ehdotus
            EUROOPAN PARLAMENTIN JA NEUVOSTON ASETUS
            asetuksen (EU) 2017/1129 muuttamisesta siltä osin kuin on kyse EU:n elpymisesitteestä ja rahoituksenvälittäjiä koskevista kohdennetuista mukautuksista, joilla helpotetaan toipumista covid-19-pandemiasta
            (ETA:n kannalta merkityksellinen teksti)
            {SWD(2020) 120 final}
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               1.1.Ehdotuksen perustelut ja tavoitteet
            
            
               Covid-19-pandemian aiheuttama talouskriisi on vaikuttanut vakavasti EU:n jäsenvaltioihin. Tämä edellyttää nopeaa reagointia pääomamarkkinoiden toimijoiden tukemiseksi. Komissio korosti 13. maaliskuuta 2020 antamassaan tiedonannossa ”Koordinoidut taloudelliset toimet covid-19-epidemian vaikutusten lieventämiseksi”
                  1
               , että on tärkeää varmistaa EU:n rahoitusalan likviditeetti ja torjua uhkaavaa taantumaa kaikilla tasoilla toteutettavilla toimilla. Lisäksi 27. toukokuuta 2020 antamassaan tiedonannossa ”Euroopan h-hetki: korjaamalla ja kehittämällä parempaa seuraavalle sukupolvelle”
                  2
                komissio esitti EU:n elpymissuunnitelmaa tukevat tärkeimmät välineet, mukaan lukien toimenpiteet, joiden tavoitteena on talouden käynnistäminen uudelleen ja yksityisten investointien helpottaminen. Tiedonannossa korostettiin myös, että likviditeetti ja rahoituksen saanti ovat yrityksille jatkuva haaste.
            
            
               
                  Esiteasetuksessa
                     3
                   säädettyyn esitejärjestelmään tehtävien kohdennettujen muutosten tavoitteena on antaa yrityksille mahdollisuus saada uutta rahoitusta lyhyessä ajassa, jotta ne voivat auttaa taloutta elpymään covid-19-pandemiasta. Tarkoituksena on erityisesti auttaa yrityksiä hankkimaan omaa pääomaa, jotta ne voivat palauttaa velkaantumisensa kestävälle tasolle ja parantaa selviytymiskykyään.
               
               
                  Esite on lakisääteisesti vaadittu asiakirja, jossa esitetään tiedot yrityksestä ja arvopapereista, joita yritys tarjoaa yleisölle tai pyrkii ottamaan kaupankäynnin kohteeksi säännellyllä markkinalla. Sijoittajien olisi voitava näiden tietojen perusteella päättää, sijoittavatko ne yrityksen liikkeeseen laskemiin arvopapereihin. Esitteen laatimisesta aiheutuvat kustannukset voivat muodostaa esteen taloudellisissa vaikeuksissa oleville liikkeeseenlaskijoille, jotka pyrkivät hankkimaan uutta rahoitusta, erityisesti omaa pääomaa. Covid-19-pandemian aiheuttaman tilanteen vuoksi on ratkaisevan tärkeää varmistaa, että esite ei estä jo listautuneita liikkeeseenlaskijoita hankkimasta pääomaa julkisilta markkinoilta. 
               
               
                  Tämän ehdotuksen tarkoituksena on sen vuoksi yksinkertaistaa menettelyä, jotta liikkeeseenlaskijat voivat hankkia nopeasti pääomaa vastatakseen covid-19-pandemian aiheuttamiin kiireellisiin rahoitustarpeisiin. Nämä esiteasetukseen tehtävät muutokset liittyvät uudentyyppisen lyhytmuotoisen esitteen (”EU:n elpymisesite”) luomiseen sekä kohdennettuihin muutoksiin, joilla vähennetään rahoituksenvälittäjiin kohdistuvaa painetta (ilmoitus esitteen täydennyksistä ja luottolaitosten tekemät muiden kuin osakesidonnaisten arvopapereiden liikkeeseenlaskut). 
               
            
            
               1.1.1.EU:n elpymisesite
            
            
               
                  EU:n elpymisesitteen tavoitteena on tarjota listautuneille liikkeeseenlaskijoille yksinkertaistetut julkistamissäännöt, jotka on räätälöity niiden erityistarpeisiin kriisin jälkeisessä ympäristössä, samalla kun esite säilytetään olennaisena välineenä tietojen antamiseksi mahdollisille sijoittajille. Nykyisessä kriisin jälkeisessä tilanteessa on ratkaisevan tärkeää vähentää sääntelyesteitä, jotka saattavat vaikuttaa yritysten pääomapohjan vahvistamiseen, ja antaa liikkeeseenlaskijoille mahdollisuus päästä julkisille markkinoille elpymisen varhaisessa vaiheessa.
               
               
                  EU:n elpymisesitteessä on tarkoitus keskittyä olennaisiin tietoihin, ja se olisi käytettävissä vain listautumisen jälkeistä osakkeiden liikkeeseenlaskua varten. Kevennettyä julkistamista voivat käyttää liikkeeseenlaskijat, joiden osakkeita on jo ollut kaupankäynnin kohteena säännellyllä markkinalla tai pk-yritysten kasvumarkkinalla yhtäjaksoisesti vähintään viimeisten 18 kuukauden ajan, ja sen odotetaan vähentävän esitteen laatimiskustannuksia ja tekevän asiakirjasta helpommin ymmärrettävän. Lisäksi EU:n elpymisesitteen odotetaan tehostavan kansallisten toimivaltaisten viranomaisten suorittamaa valvontaa. Ehdotetussa EU:n elpymisesitettä koskevassa järjestelmässä on sen vuoksi tarkoitus lyhentää esitteen hyväksyntäaika viiteen työpäivään, jotta liikkeeseenlaskijat voivat nopeasti hyödyntää pääoman hankintamahdollisuuksia. Tällaiselle uudentyyppiselle esitteelle voitaisiin myös myöntää rajat ylittävässä arvopapereiden tarjoamisessa ja kaupankäynnin kohteeksi ottamisessa käytettävien hyväksyttyjen esitteiden EU:n laajuinen yksi passi. 
               
               
                  EU:n elpymisesitteen on tarkoitus olla i) helppo laatia yrityksille, jotka haluavat hankkia omaa pääomaa pääomamarkkinoilta, ii) helppo ymmärtää sijoittajille, jotka haluavat rahoittaa näitä yrityksiä, ja iii) helppo tarkastaa ja hyväksyä kansallisille toimivaltaisille viranomaisille. 
               
               
                  EU:n elpymisesitteen tavoitteena on auttaa pääomapohjan vahvistamisessa elpymisvaiheen aikana. Sen vuoksi se on tarkoitettu väliaikaiseksi järjestelmäksi, jonka voimassaolo päättyy 18 kuukauden kuluttua tämän asetuksen soveltamispäivästä. Osana esiteasetuksen uudelleentarkastelua olisi myös arvioitava, täyttääkö EU:n elpymisesite tavoitteensa. Tämän arvioinnin helpottamiseksi ehdotuksessa edellytettäisiin, että Euroopan arvopaperimarkkinaviranomaisen (ESMA) keskitetty säilytysjärjestelmä, joka kerää esitteitä koskevia tietoja kansallisilta toimivaltaisilta viranomaisilta, kerää tietoja myös EU:n elpymisesitteestä. Tämän ESMA:n keskitettyyn säilytysjärjestelmään tehtävän vähäisen mukautuksen ei odoteta edellyttävän lisäresursseja ESMA:n henkilöstöltä. Tästä ei myöskään aiheutuisi merkittäviä lisäkustannuksia.
               
            
            
               1.1.2.Muutokset rahoituksenvälittäjiin kohdistuvan paineen vähentämiseksi
            
            
               
                  Täydennykset 
               
            
            
               Liikkeeseenlaskijan on julkaistava esitteen täydennys kaikista esitteen sisältämiin tietoihin liittyvistä merkittävistä uusista seikoista, olennaisista virheistä tai olennaisista epätarkkuuksista, jotka voivat vaikuttaa arvopapereiden arviointiin ja jotka ilmenevät tai havaitaan esitteen hyväksymisen jälkeen mutta ennen tarjousajan päättymistä tai kaupankäynnin aloittamista säännellyllä markkinalla sen mukaan, kumpi näistä tapahtuu myöhemmin. Täydennyksen julkaiseminen synnyttää sijoittajille perumisoikeuden, joka on käytettävä kahden työpäivän kuluessa täydennyksen julkaisemisesta. Osana velvollisuuttaan suojella sijoittajia rahoituksenvälittäjien on otettava yhteyttä sijoittajiin ja ilmoitettava heille täydennyksen julkaisemisesta sinä päivänä, jona täydennys julkaistaan. Tällainen määräaika sekä ”sijoittajien” laaja määritelmä ovat aiheuttaneet ongelmia rahoituksenvälittäjille. 
            
            
               Näiden ongelmien ratkaisemiseksi ja rahoituksenvälittäjien resurssien vapauttamiseksi ehdotuksessa selkeytetään rahoituksenvälittäjien velvoitteita täydennysten osalta. Rahoituksenvälittäjät olisivat velvollisia ilmoittamaan täydennyksen mahdollisesta julkaisemisesta ainoastaan niille sijoittajille, jotka ovat ostaneet ja merkinneet arvopapereita niiden kautta, edellyttäen, että ostosta tai merkitsemisestä on sovittu esitteen hyväksymisen ja tarjousajan päättymisen tai säännellyllä markkinalla kaupankäynnin aloittamisen välisenä aikana sen mukaan, kumpi tapahtuu myöhemmin. Täydennyksen julkaisemisen jälkeen rahoituksenvälittäjä on velvollinen ottamaan yhteyttä ainoastaan niihin sijoittajiin, joilla on perumisoikeus. Ehdotuksessa myös pidennetään määräaika, jonka kuluessa rahoituksenvälittäjien on otettava yhteyttä sijoittajiin, yhteen työpäivään täydennyksen julkaisemisesta. Korkeatasoisen sijoittajansuojan säilyttämiseksi määräaika, jonka aikana sijoittajat voivat käyttää perumisoikeuttaan, pidennetään kahdesta työpäivästä kolmeen työpäivään täydennyksen julkaisemisesta. 
            
            
               Koska täydennyksiä koskevalla kohdennetulla muutoksella poistettaisiin nämä ongelmat ja vapautettaisiin rahoituksenvälittäjien resursseja samalla kun säilytetään korkeatasoinen sijoittajansuoja, tällaisten muutosten kestoa ei rajoitettaisi.
            
            
               Luottolaitosten liikkeeseen laskemat muut kuin osakesidonnaiset arvopaperit
            
            
               Luottolaitoksen jatkuvasti tai toistuvasti liikkeeseen laskemien muiden kuin osakesidonnaisten arvopapereiden tarjoaminen ei tietyin edellytyksin edellytä esitteen julkaisemista, jos yhteenlasketut vastikkeet ovat alle 75 miljoonaa euroa luottolaitosta kohden 12 kuukauden aikana. Luottolaitokset ovat osallistuneet aktiivisesti elvytykseen tukemalla rahoitusta tarvinneita yrityksiä, ja niillä odotetaan olevan merkittävä rooli elpymisessä. Jotta luottolaitoksia voitaisiin auttaa helpottamalla niiden mahdollisuuksia saada enemmän rahoitusta ja jotta niille voitaisiin tarjota liikkumavaraa tukea asiakkaitaan reaalitaloudessa, komissio ehdottaa, että raja-arvo korotetaan kohdennetusti 75 miljoonasta eurosta 150 miljoonaan euroon. Näin pyritään tukemaan luottolaitosten rahoitusta elpymisvaiheessa korottamalla tietyntyyppiseen arvopapereiden tarjoamiseen sovellettavaa esitevelvollisuudesta vapauttamista koskevaa raja-arvoa. Koska tämä toimenpide liittyy suoraan covid-19-pandemiasta elpymiseen, sen pitäisi olla käytettävissä rajoitetun 18 kuukauden ajan. 
            
         
         
            
               1.2.Yhdenmukaisuus muiden alaa koskevien politiikkojen säännösten kanssa
            
            
               Vaikka tässä ehdotuksessa säädetään poikkeuksellisista toimenpiteistä covid-19-pandemian vaikutusten lieventämiseksi, se noudattaa edelleen esiteasetuksen yleisiä tavoitteita, jotka liittyvät pääomamarkkinoiden kautta tapahtuvan varainhankinnan edistämiseen, sijoittajansuojan varmistamiseen ja valvontakäytäntöjen lähentymisen edistämiseen kaikkialla EU:ssa. Tämä ehdotus täydentää myös raportointivelvoitteita, joista säädetään avoimuusdirektiivissä
                  4
                säänneltyjen markkinoiden osalta, komission delegoidussa asetuksessa (EU) 2017/565
                  5
                pk-yritysten kasvumarkkinoiden osalta ja markkinoiden väärinkäyttöasetuksessa
                  6
                molempien kauppapaikkojen osalta.
            
            
               1.3.Yhdenmukaisuus unionin muiden politiikkojen kanssa
            
            
               
                  Tämä esiteasetuksen muuttamista koskeva lainsäädäntöehdotus on osa toimenpidekokonaisuutta, jolla helpotetaan talouden elpymistä covid-19-pandemian jälkeen ja johon sisältyy myös lainsäädäntöehdotus MiFID II -direktiivin
                     7
                   muuttamisesta sekä lainsäädäntöehdotus, jolla muutetaan arvopaperistamista koskevaa kehystä, mukaan lukien arvopaperistamisasetus
                     8
                   ja vakavaraisuusasetus
                     9
                  .
               
               
                  Tällä lainsäädäntöehdotuksella pyritään myös täydentämään pääomamarkkinaunionin tavoitteita monipuolistaa yritysten markkinapohjaisia rahoituslähteitä. Tämä aloite helpottaisi yritysten pääoman hankintaa tekemällä EU:ssa listatuille yhtiöille helpommaksi laskea liikkeeseen osakkeita. Tältä osin tämä ehdotus olisi 10. kesäkuuta 2020 julkaistun pääomamarkkinaunionia käsittelevän korkean tason foorumin suosituksen
                     10
                   mukainen, jossa korostettiin tarvetta lieventää listautumissääntöjä ja viitattiin myös esiteasetukseen. Osana toimenpiteitä, joilla pyritään lieventämään covid-19-pandemian vaikutuksia reaalitalouteen ja rahoitusmarkkinoihin, tällä aloitteella pyritään myös keventämään sääntelykustannuksia, joita listautuneille liikkeeseenlaskijoille aiheutuu sekä säännellyillä markkinoilla että pk-yritysten kasvumarkkinoilla. Erityisesti pk-yritysten kasvumarkkinoiden liikkeeseenlaskijoille annettu jousto edistää äskettäin hyväksytyn Euroopan parlamentin ja neuvoston asetuksen (EU) 2019/2115
                     11
                   tavoitteiden saavuttamista. Kyseisessä asetuksessa säädetään toimenpiteistä, joiden tarkoituksena on edistää tällaisen kauppapaikan käyttöä. Tämän aloitteen on lisäksi oltava johdonmukainen niiden lisäehdotusten kanssa, joita komissio aikoo laatia eri politiikanaloilla lieventääkseen covid-19-pandemian vaikutusta pääomamarkkinoilla. Näihin kuuluvat myös 27. toukokuuta 2020 annetussa komission tiedonannossa ”Euroopan h-hetki: korjaamalla ja kehittämällä parempaa seuraavalle sukupolvelle” esitetyt elpymistä tukevat tärkeimmät välineet. 
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               2.1.Oikeusperusta
            
            
               
                  Esiteasetuksen oikeusperusta on Euroopan unionin toiminnasta tehdyn sopimuksen (SEUT) 114 artikla, jossa Euroopan unionin toimielimille annetaan toimivalta antaa aiheelliset säännökset, joiden tavoitteena on sisämarkkinoiden toteuttaminen ja toiminta. Ainoastaan unionin lainsäätäjä voi muuttaa kyseisiä asetuksia, myös supistamalla niiden soveltamisalaa väliaikaisesti, tässä tapauksessa SEUT-sopimuksen 114 artiklan perusteella.
               
            
            
               2.2.Toissijaisuusperiaate 
            
            
               
                  Sisämarkkinoiden toteuttamiseen tähtääviä EU:n toimia on SEUT-sopimuksen 4 artiklan mukaan tarkasteltava ottamalla huomioon Euroopan unionista tehdyn sopimuksen 5 artiklan 3 kohdassa määrätty toissijaisuusperiaate. Toissijaisuusperiaatteen mukaisesti EU:n tasolla olisi toteutettava toimia vain, jos jäsenvaltiot eivät voi yksin riittävällä tavalla saavuttaa suunnitellun toiminnan tavoitteita vaan ne on toteutettava EU:n tasolla. 
               
               
                  Julkistamisvaatimukset, jotka koskevat arvopapereiden tarjoamista tai kaupankäynnin kohteeksi ottamista säännellyllä markkinalla, johtuvat esiteasetuksen soveltamisesta. Tällä EU:n asetuksella on suora velvoittava oikeusvaikutus kaikissa jäsenvaltioissa. Se ei jätä jäsenvaltioille juuri lainkaan joustovaraa mukauttaa sääntöjä paikallisiin olosuhteisiin. Näistä säännöksistä aiheutuviin ongelmiin voidaan puuttua tehokkaasti vain EU:n tason lainsäädäntömuutoksilla
                     12
                  . Mahdollisilla vaihtoehdoilla eli unionin tasolla toteutettavilla muilla kuin lainsäädäntötoimilla ei voitaisi riittävällä ja tehokkaalla tavalla saavuttaa asetettua tavoitetta, koska niillä ei voitaisi muuttaa asetuksen säännöksiä.
               
               
                  Yhdenmukaistettu EU-esite on keskeinen väline pääomamarkkinoiden yhdentämiseksi kaikkialla unionissa. Kun toimivaltainen kansallinen viranomainen on hyväksynyt esitteen, liikkeeseenlaskija voi pyytää passia käyttääkseen kyseistä esitettä toisessa EU:n jäsenvaltiossa. Tässä vastaanottavassa jäsenvaltiossa ei tällöin vaadittaisi esitteelle mitään muita hyväksyntöjä tai hallintomenettelyjä. Passin käytön lähtökohtana on se olettamus, että esitteen vähimmäissisältö on yhdenmukaistettu unionin tasolla esitettä koskevien sääntöjen avulla. Koska passi on luonteeltaan eurooppalainen, sen mahdolliset parannukset voidaan toteuttaa vain EU:n tasolla. Mahdolliset vaihtoehdot, kuten jäsenvaltion tasolla toteutettavat toimet, loisivat esteen kaupalle, eikä niiden avulla pystyttäisi riittävästi ja tuloksellisesti saavuttamaan tavoitteita eli luomaan yhdenmukaistettua perustaa esitteiden passijärjestelylle.
               
               
                  Esiteasetukseen ehdotetut muutokset antaisivat koko unionissa selkeän signaalin siitä, että esitejärjestelmä voi mukautua poikkeuksellisiin olosuhteisiin. Keventämällä tiettyjä esiteasetuksesta seuraavia rasitteita ja tekemällä esitteen käytöstä helpompaa sellaisille liikkeeseenlaskijoille, joiden osakkeet on jo otettu kaupankäynnin kohteeksi säännellyllä markkinalla tai pk-yritysten kasvumarkkinalla, voitaisiin syventää tällaisten liikkeeseenlaskijoiden saatavilla olevia yleiseurooppalaisia pääomapooleja. Tässä on kyse sellaisen esitejärjestelmän suunnittelusta, joka soveltuu sisällöltään ja muodoltaan sekä liikkeeseenlaskijoille että sijoittajille tiukoin edellytyksin. Jäsenvaltiot eivät voi yksin saavuttaa näitä tavoitteita, koska se johtaisi epätasapuolisempiin toimintaedellytyksiin sekä liikkeeseenlaskijoille että sijoittajille ja sääntelyn katvealueiden hyväksikäyttöön ja loisi esteitä rajatylittävälle kaupalle. Nämä tavoitteet voidaan saavuttaa paremmin unionin tasolla.
               
            
            
               2.3.Suhteellisuusperiaate
            
            
               
                  Tällä ehdotuksella tehdään ainoastaan teknisiä muutoksia esiteasetukseen, jotta voidaan nopeasti puuttua covid-19-pandemian taloudellisiin seurauksiin. Ehdotetut toimenpiteet, joilla on tarkoitus keventää esitteitä koskevia vaatimuksia, ovat suhteellisuusperiaatteen mukaisia. Ne ovat riittäviä tavoitteiden saavuttamiseksi eivätkä ylitä sitä, mikä on välttämätöntä, ja joidenkin toimenpiteiden osalta ne ovat ajallisesti rajoitettuja.
               
               
                  Liikkeeseenlaskijat
               
               
                  Ehdotuksella kevennetään liikkeeseenlaskijoita koskevia esitteiden julkistamisvaatimuksia suhteellisuusperiaatteen mukaisesti. Liikkeeseenlaskijat, jotka haluavat hankkia pääomaa ja joiden osakkeet ovat jo olleet kaupankäynnin kohteena säännellyllä markkinalla tai pk-yritysten kasvumarkkinalla yhtäjaksoisesti vähintään viimeisten 18 kuukauden ajan, hyötyvät EU:n elpymisesitteeseen sisältyvistä kevennetyistä julkistamissäännöistä. Nämä kevennetyt tietovaatimukset vähentäisivät säännösten noudattamisesta aiheutuvia kustannuksia, koska EU:n elpymisesite olisi paljon lyhyempi ja sen vuoksi halvempi laatia. Lisäksi nämä liikkeeseenlaskijat hyötyisivät siitä, että esitteet hyväksyttäisiin nopeammin, ja näin ne voisivat hyödyntää rahoitusmahdollisuuksia tehokkaammin. Jotta ei ylitettäisi sitä, mikä on välttämätöntä, EU:n elpymisesite on ajallisesti rajoitettu, ja sitä ehdotetaan väliaikaiseksi järjestelmäksi, jonka voimassaolo päättyy 18 kuukauden kuluttua tämän asetuksen soveltamispäivästä.
               
               
                  Sijoittajat
               
            
            
               Ehdotettu EU:n elpymisesite on myös suhteellisuusperiaatteen mukainen mahdollisiin sijoittajiin nähden. EU:n elpymisesite olisi lukijaystävällisempi, sillä sivujen määrä olisi pienempi ja siinä keskityttäisiin olennaisiin tietoihin. Samalla sen käyttö kohdennettaisiin tilanteeseen, jossa liikkeeseenlaskija on jo toiminut markkinoilla ja sen vuoksi jo julkistanut siltä edellytetyt tiedot.
            
            
               
                  Rahoituksenvälittäjät 
               
            
         
         
            
               Rahoituksenvälittäjät hyötyisivät kohdennetuista muutoksista, joilla selkeytettäisiin niiden osalta täydennyksiä koskevia vaatimuksia ja autettaisiin niitä ratkaisemaan sijoittajien tavoittamiseen liittyvät ongelmat täydennyksen julkaisemisen yhteydessä. Samalla säilytettäisiin korkeatasoinen sijoittajansuoja. Koska täydennyksiä koskevilla kohdennetuilla muutoksilla on tarkoitus poistaa ongelmia, niitä ei olisi rajoitettu ajallisesti.
            
            
               
                  Luottolaitokset, jotka ovat edistäneet aktiivisesti elpymistä tukeakseen yrityksiä, hyötyisivät myös kohdennetusta helpotuksesta, sillä ehdotuksen mukaan esitevelvollisuudesta vapauttamista koskeva raja-arvo nostettaisiin 75 miljoonasta eurosta 150 miljoonaan euroon jatkuvasti tai toistuvasti liikkeeseen laskettujen muiden kuin osakesidonnaisten arvopapereiden tarjoamisen osalta. Koska tällaisen toimenpiteen tarkoituksena on auttaa luottolaitoksia, joilla tulee olemaan merkittävä rooli elpymisvaiheessa, sen kesto rajoitettaisiin 18 kuukauteen. 
               
               
                  Kansalliset toimivaltaiset viranomaiset 
               
               
                  Myös kansallisten toimivaltaisten viranomaisten odotetaan hyötyvän EU:n elpymisesitteen ehdotetuista yksinkertaistuksista: EU:n elpymisesitteessä esitetään vähemmän tietoja, jotka viranomaisten täytyy tarkastaa, joten niiden työmäärä vähenisi ja hyväksymisprosessi helpottuisi. 
               
            
            
               2.4.Toimintatavan valinta
            
            
               
                  Ehdotetuilla lainsäädäntömuutoksilla pyritään erityisesti vähentämään liikkeeseenlaskijoille esiteasetuksen soveltamisesta aiheutuvia hallinnollisia rasitteita ja säännösten noudattamisesta aiheutuvia kustannuksia. Tätä varten lainsäädäntötoimenpiteillä muutetaan esiteasetuksen nykyisiä säännöksiä. Esiteasetuksen oikeusperusta on SEUT-sopimuksen 114 artiklan 1 kohta. Näin ollen muutosasetuksella on sama oikeusperusta. 
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               3.1.Vaikutustenarviointi
            
            
               
                  Koska covid-19-pandemian aiheuttaman rahoitusmarkkinoita ja reaalitaloutta koskevan kriisin jälkeinen elpyminen edellyttää kiireellisiä toimenpiteitä, vaikutustenarviointi on korvattu kustannus-hyötyanalyysillä, joka sisältyy pääomamarkkinoiden elpymispakettia tukevaan komission yksiköiden valmisteluasiakirjaan.
               
               
                  EU:n elpymisesitettä koskevien yksinkertaistettujen tietovaatimusten tavoitteena on vähentää liikkeeseenlaskijoille säännösten noudattamisesta aiheutuvia kustannuksia merkittävästi ja keskittyä sijoittajille annettaviin olennaisiin tietoihin. Sen odotetaan myös vähentävän kansallisten toimivaltaisten viranomaisten työtaakkaa, koska tietoja olisi tutkittava vähemmän. Samalla hyväksymisprosessi nopeutuisi. Lisäksi rahoituksenvälittäjät hyötyisivät täydennyksiä koskevista kohdennetuista muutoksista ja muiden kuin osakesidonnaisten arvopapereiden liikkeeseenlaskua koskevaan esitevelvollisuudesta vapauttamiseen sovellettavan raja-arvon korottamisesta. 
               
            
            
               3.2.Perusoikeudet
            
            
               Tähän ehdotukseen sisältyvien säännösten kannalta jonkin verran merkitystä on henkilötietojen suojalla (Euroopan unionin perusoikeuskirjan 8 artikla), elinkeinovapaudella (16 artikla) ja kuluttajansuojalla (38 artikla). Näiden oikeuksien ja vapauksien rajoittamismahdollisuudesta määrätään perusoikeuskirjan 52 artiklassa. Esitteitä koskevan lainsäädännön tapauksessa perusoikeuksien tiettyyn rajoittamiseen oikeuttavana yleisen edun mukaisena tavoitteena on markkinoiden eheyden varmistaminen. Henkilötietojen suojan osalta esitteessä voi olla tarpeen julkistaa tiettyjä tietoja sen varmistamiseksi, että sijoittajat voivat tehdä due diligence -tarkastelun. 
            
            
               4.TALOUSARVIOVAIKUTUKSET
            
            
               Aloitteella ei odoteta olevan vaikutusta EU:n talousarvioon.
            
            
               5.LISÄTIEDOT
            
            
               5.1.Toteuttamissuunnitelmat, seuranta, arviointi ja raportointijärjestelyt
            
            
               
                  Uuden asetuksen vaikutuksia seurataan yhteistyössä ESMA:n ja kansallisten toimivaltaisten viranomaisten kanssa. Perustana käytetään unionissa hyväksyttyjä esitteitä koskevia vuosikertomuksia, jotka ESMA valtuutetaan laatimaan vuosittain. Asetuksessa edellytettäisiin, että ESMA:n keskitetty säilytysjärjestelmä, joka kerää esitteitä koskevia tietoja kansallisilta toimivaltaisilta viranomaisilta, kerää tietoja myös EU:n elpymisesitteestä.
               
            
            
               EU:n elpymisesitettä arvioidaan. EU:n elpymisesitteen ilmoitettujen tavoitteiden saavuttamista mitataan erityisesti seuraavilla keskeisillä parametreillä: 
            
            
               (a)hyväksyttyjen EU:n elpymisesitteiden lukumäärä ja analyysi niiden määrän kehittymisestä;
            
            
               (b)EU:n elpymisesitteen laatimisesta ja hyväksyttämisestä aiheutuvat kustannukset verrattuna listautumisen jälkeisen esitteen nykyisiin kustannuksiin sekä tiedot saavutetuista kokonaissäästöistä.
            
         
         
            
               Tämä indikaattoriluettelo ei ole tyhjentävä, ja sitä voidaan laajentaa muiden vaikutusten seurantaa varten.
            
            
               5.2.Ehdotukseen sisältyvien säännösten yksityiskohtaiset selitykset
            
            
               
                  Esiteasetukseen tehtävillä muutoksilla pyritään luomaan uudentyyppinen esite, EU:n elpymisesite, ja tekemään rahoituksenvälittäjiä koskevia kohdennettuja muutoksia. 
               
               
                  Ehdotuksen 1 artikla koskee esiteasetukseen tehtäviä muutoksia. 
               
            
            
               Ehdotuksen 1 artiklan 1 kohta koskee luottolaitosten jatkuvasti tai toistuvasti liikkeeseen laskemia muita kuin osakesidonnaisia arvopapereita (esiteasetuksen 1 artiklan 4 kohta).
            
            
               Luottolaitoksen jatkuvasti tai toistuvasti liikkeeseen laskemien muiden kuin osakesidonnaisten arvopapereiden tarjoaminen ei tietyin edellytyksin edellytä esitteen julkaisemista, jos yhteenlasketut vastikkeet ovat alle 75 miljoonaa euroa luottolaitosta kohden 12 kuukauden aikana. Lisäksi nykyisessä järjestelmässä säädetään, että arvopaperit eivät saa olla etuoikeusasemaltaan huonompia eivätkä muunnettavissa tai vaihdettavissa ja ne eivät saa oikeuttaa merkitsemään tai hankkimaan muuntyyppisiä arvopapereita eivätkä olla johdannaisiin kytkettyjä. Luottolaitokset ovat osallistuneet aktiivisesti elvytykseen tukemalla rahoitusta tarvinneita yrityksiä, ja niillä odotetaan olevan merkittävä rooli elpymisvaiheessa. Jotta luottolaitoksia voitaisiin auttaa helpottamalla niiden mahdollisuuksia saada enemmän rahoitusta ja jotta niille voitaisiin tarjota liikkumavaraa tukea asiakkaitaan reaalitaloudessa, ehdotetaan raja-arvon kohdennettua korottamista 75 miljoonasta eurosta 150 miljoonaan euroon. Tämän kohdennetun muutoksen ansiosta luottolaitokset hyötyisivät tarkkaan rajatusta helpotuksesta, joka auttaisi niitä tarjoamaan muita kuin osakesidonnaisia arvopapereita ilman esitteen julkaisemista covid-19-pandemian aiheuttaman kriisin jälkeisessä elpymisvaiheessa. Koska tämä toimenpide on rajoitettu elpymisvaiheeseen, se olisi käytettävissä rajoitetun 18 kuukauden ajan.
            
            
               Tämän ehdotuksen 1 artiklan 2 ja 3 kohdassa käsitellään tämän ehdotuksen 1 artiklan 4 kohdassa säädettyyn EU:n elpymisesitettä koskevaan järjestelmään liittyviä teknisiä mukautuksia, jotka koskevat olennaisuustestiä (esiteasetuksen 6 artikla) ja tiivistelmää (esiteasetuksen 7 artikla). 
            
            
               
                  Ehdotuksen 1 artiklan 4 kohdassa luodaan EU:n elpymisesitettä koskeva uusi järjestelmä (esiteasetuksen 14 a artikla).
               
               
                  EU:n elpymisesitteen soveltamisala 
               
               
                  Ehdotuksen 1 artiklan 4 kohdan mukaan EU:n elpymisesite olisi ainoastaan sellaisten liikkeeseenlaskijoiden käytettävissä, joiden osakkeita on jo ollut kaupankäynnin kohteena säännellyllä markkinalla tai pk-yritysten kasvumarkkinalla vähintään 18 kuukauden ajan. Ehdotuksen mukaan liikkeeseenlaskijoiden on pitänyt julkistaa säännellyt tiedot soveltuvin osin direktiivin 2004/109/EY ja asetuksen (EU) N:o 594/2014 mukaisesti sekä soveltuvin osin komission delegoidussa asetuksessa (EU) N:o 2017/565 tarkoitetut tiedot. EU:n elpymisesite ei soveltuisi listautumisanteihin, joissa mahdollisilla liikkeeseenlaskijoilla ei ole kokemusta rahoitusmarkkinoilta. Lyhytmuotoista esitettä voitaisiin käyttää ainoastaan osakkeiden liikkeeseenlaskuissa, sillä sen tarkoituksena on edistää covid-19-pandemian vuoksi suuresti velkaantuneiden yritysten velkasuhteen pienentämistä. 
               
               
                  EU:n elpymisesitteen sisältö ja hyväksyminen 
               
               
                  Ehdotuksen 1 artiklan 4 kohdan mukaan EU:n elpymisesitteessä keskitytään olennaisiin tietoihin. Poiketen siitä, mitä esiteasetuksen 6 artiklassa säädetään, keskeiset tiedot on yksilöity seikoiksi, jotka liikkeeseenlaskijoiden on julkistettava, ja ne on lueteltu esiteasetuksen uudessa liitteessä V a. EU:n elpymisesite olisi lyhennetty enintään 30 sivuun. Tasapainottavana toimenpiteenä sallittaisiin kuitenkin markkinoilla jo saatavilla olevien tietojen sisällyttäminen viittaamalla niihin esiteasetuksen 19 artiklan mukaisesti, eikä näitä tietoja otettaisi huomioon edellä mainitussa 30 sivun enimmäispituudessa. Saatavilla olisi myös lyhyt kahden sivun tiivistelmä.
               
               
                  Esiteasetuksessa on jo käytössä nopeutettu hyväksymismenettely. Myös EU:n elpymisesite hyötyisi tällaisesta enintään viiden työpäivän pituisesta nopeutetusta hyväksymisestä.
               
            
            
               Ehdotuksen 1 artiklan 5, 6 ja 10 kohdassa käsitellään ehdotuksen 1 artiklan 4 kohdassa säädettyyn EU:n elpymisesitettä koskevaan järjestelmään liittyviä teknisiä mukautuksia, jotka koskevat esitteen tarkastamisen ja hyväksymisen määräaikaa (esiteasetuksen 20 artikla), säilytysjärjestelmää (esiteasetuksen 21 artikla) ja esitettävien tietojen luetteloa (esiteasetuksen uusi liite V a). 
            
            
               Ehdotuksen 1 artiklan 8 ja 9 kohdan mukaan EU:n elpymisesitettä koskevan järjestelmän voimassaolon olisi päätyttävä 18 kuukauden soveltamisajan jälkeen (esiteasetuksen 47 a artikla). Sen arvioiminen, täyttääkö EU:n elpymisesite sitä koskevan asetuksen tavoitteet, olisi sisällytettävä esiteasetuksen uudelleentarkasteluun (esiteasetuksen 48 artikla).
            
            
               Ehdotuksen 1 artiklan 7 kohta koskee esitteen täydennyksiä (esiteasetuksen 23 artikla). 
            
            
               Nykyisen järjestelmän mukaan liikkeeseenlaskijoiden on julkaistava esitteen täydennys kaikista esitteen sisältämiin tietoihin liittyvistä merkittävistä uusista seikoista, jotka voivat vaikuttaa arvopapereiden arviointiin ja jotka ilmenevät tai havaitaan esitteen hyväksymisen jälkeen mutta ennen tarjousajan päättymistä tai kaupankäynnin aloittamista säännellyllä markkinalla sen mukaan, kumpi näistä tapahtuu myöhemmin. Täydennyksen julkaiseminen synnyttää sijoittajille perumisoikeuden, joka on käytettävä kahden työpäivän kuluessa täydennyksen julkaisemisesta. Osana velvollisuuttaan suojella sijoittajia rahoituksenvälittäjien on otettava yhteyttä sijoittajiin ja ilmoitettava heille täydennyksen julkaisemisesta sinä päivänä, jona täydennys julkaistaan. Tällainen määräaika sekä ”sijoittajien” laaja määritelmä ovat aiheuttaneet ongelmia rahoituksenvälittäjille. 
            
            
               Näiden ongelmien ratkaisemiseksi ja rahoituksenvälittäjien resurssien vapauttamiseksi tässä ehdotuksessa esitetään kohdennettuja muutoksia. Ensimmäinen muutos koskee soveltamisalaa. Siinä selvennetään, että rahoituksenvälittäjät ovat velvollisia ottamaan yhteyttä vain sijoittajiin, jotka ovat merkinneet ja ostaneet arvopapereita niiden kautta esitteen hyväksymisen ja tarjousajan päättymisen tai säännellyllä markkinalla kaupankäynnin aloittamisen välisenä aikana sen mukaan, kumpi tapahtuu myöhemmin. 
            
            
               Toiseksi ehdotuksella pidennetään rahoituksenvälittäjien määräaikaa ottaa yhteyttä sijoittajiin, jotka ovat merkinneet ja ostaneet arvopapereita niiden kautta ja joilla on perumisoikeus, yhteen työpäivään täydennyksen julkaisemisesta. Korkeatasoisen sijoittajansuojan säilyttämiseksi määräaika, jonka aikana sijoittajat voivat käyttää perumisoikeuttaan, pidennetään kahdesta työpäivästä kolmeen työpäivään täydennyksen julkaisemisesta. 
            
            
               Koska täydennyksiä koskevalla kohdennetulla muutoksella on tarkoitus poistaa ongelmia ja vapauttaa rahoituksenvälittäjien resursseja samalla kun säilytetään korkeatasoinen sijoittajansuoja, tällaisten muutosten kestoa ei rajoitettaisi.
            
         
         
            
               Ehdotuksen 2 artikla koskee sen voimaantuloa.
            
            
               2020/0155 (COD)
            
            
               Ehdotus
            
            
               EUROOPAN PARLAMENTIN JA NEUVOSTON ASETUS
            
            
               asetuksen (EU) 2017/1129 muuttamisesta siltä osin kuin on kyse EU:n elpymisesitteestä ja rahoituksenvälittäjiä koskevista kohdennetuista mukautuksista, joilla helpotetaan toipumista covid-19-pandemiasta
            
            
               (ETA:n kannalta merkityksellinen teksti)
            
            
               EUROOPAN PARLAMENTTI JA EUROOPAN UNIONIN NEUVOSTO, jotka
            
            
               ottavat huomioon Euroopan unionin toiminnasta tehdyn sopimuksen ja erityisesti sen 114 artiklan,
            
            
               ottavat huomioon Euroopan komission ehdotuksen,
            
            
               sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
            
            
               ottavat huomioon Euroopan talous- ja sosiaalikomitean lausunnon, 
            
            
               noudattavat tavallista lainsäätämisjärjestystä,
            
            
               sekä katsovat seuraavaa:
            
            
               (1)Covid-19-pandemialla on vakavia vaikutuksia ihmisiin, yrityksiin, terveydenhuoltojärjestelmiin ja jäsenvaltioiden talouteen. Komissio korosti 27 päivänä maaliskuuta 2020 antamassaan tiedonannossa Euroopan parlamentille, Eurooppa-neuvostolle, neuvostolle, Euroopan talous- ja sosiaalikomitealle ja alueiden komitealle ”Euroopan h-hetki: korjaamalla ja kehittämällä parempaa seuraavalle sukupolvelle”
                  13
               , että likviditeetti ja rahoituksen saanti ovat jatkuva haaste tulevina kuukausina. Sen vuoksi on ratkaisevan tärkeää tukea toipumista covid-19-pandemian aiheuttamasta vakavasta talouden häiriöstä tekemällä kohdennettuja muutoksia voimassa olevaan rahoituslainsäädäntöön. Tämä toimenpidepaketti hyväksytään pääomamarkkinoiden elvytyspaketin nimellä.
            
            
               (2)Euroopan parlamentin ja neuvoston asetuksessa (EU) 2017/1129
                  14
                vahvistetaan sellaisen esitteen laatimista, hyväksymistä ja levittämistä koskevat vaatimukset, joka on julkaistava, kun arvopapereita tarjotaan yleisölle tai otetaan kaupankäynnin kohteeksi säännellyllä markkinalla unionissa. Osana toimenpiteitä, joilla autetaan liikkeeseenlaskijoita toipumaan covid-19-pandemian aiheuttamasta talouden häiriöstä, esitejärjestelmään on tarpeen tehdä kohdennettuja muutoksia. Tällaisten muutosten odotetaan antavan liikkeeseenlaskijoille ja rahoituksenvälittäjille mahdollisuuden vähentää kustannuksia ja vapauttaa resursseja elpymisvaihetta varten heti kriisin jälkeen.
            
            
               (3)Luottolaitokset ovat osallistuneet aktiivisesti elvytykseen tukemalla rahoitusta tarvinneita yrityksiä, ja niillä odotetaan olevan merkittävä rooli elpymisessä. Asetuksessa (EU) 2017/2019 myönnetään luottolaitoksille vapautus esitteen julkaisemisvelvollisuudesta, kun on kyse tiettyjen muiden kuin osakesidonnaisten arvopapereiden jatkuvasta tai toistuvasta tarjoamisesta, jossa vastikkeiden kokonaismäärä on enintään 75 miljoonaa euroa 12 kuukauden aikana. Tätä vapautuksen raja-arvoa olisi korotettava rajoitetuksi ajaksi, jotta voidaan edistää luottolaitosten varainhankintaa ja tarjota niille liikkumavaraa, jonka ansiosta ne voivat tukea asiakkaitaan reaalitaloudessa. Koska kyseinen toimenpide on rajoitettu elpymisvaiheeseen, sen olisi oltava käytettävissä rajoitetun 18 kuukauden ajan.
            
            
               (4)Jotta covid-19-pandemian vakaviin taloudellisiin vaikutuksiin voidaan puuttua nopeasti, on tärkeää ottaa käyttöön toimenpiteitä, joilla helpotetaan reaalitalouteen tehtäviä investointeja, mahdollistetaan yritysten pääomapohjan nopea vahvistaminen unionissa ja annetaan liikkeeseenlaskijoille mahdollisuus päästä julkisille markkinoille elpymisprosessin varhaisessa vaiheessa. Näiden tavoitteiden saavuttamiseksi on aiheellista luoda uusi lyhytmuotoinen esite, jäljempänä ’EU:n elpymisesite’, joka liikkeeseenlaskijoiden on helppo laatia, liikkeeseenlaskijoiden rahoittamisesta kiinnostuneiden sijoittajien helppo ymmärtää ja toimivaltaisten viranomaisten helppo tarkastaa ja hyväksyä.
            
            
               (5)Yritykset, joiden osakkeita on otettu kaupankäynnin kohteeksi säännellyllä markkinalla tai joiden osakkeilla on käyty kauppaa pk-yritysten kasvumarkkinalla yhtäjaksoisesti vähintään viimeisten 18 kuukauden ajan ennen osakkeiden tarjoamista tai ottamista kaupankäynnin kohteeksi, ovat olleet velvollisia noudattamaan Euroopan parlamentin ja neuvoston asetuksen (EU) N:o 596/2014
                  15
               , Euroopan parlamentin ja neuvoston direktiivin 2004/109/EY
                  16
                tai komission delegoidun asetuksen (EU) 2017/565
                  17
                mukaisia säännöllistä ja jatkuvaa julkistamista koskevia vaatimuksia. Näin ollen paljon esitteen vaaditusta sisällöstä on jo julkisesti saatavilla, ja sijoittajat käyvät kauppaa näiden tietojen perusteella. Sen vuoksi EU:n elpymisesitettä olisi käytettävä vain listautumisen jälkeisissä liikkeeseenlaskuissa, ja siinä olisi keskityttävä vain olennaisiin tietoihin, joita sijoittajat tarvitsevat tehdäkseen tietoon perustuvia sijoituspäätöksiä. 
            
            
               (6)Jotta EU:n elpymisesite olisi liikkeeseenlaskijoille tehokas väline, sen olisi oltava yksi pituudeltaan rajoitettu asiakirja, johon voidaan sisällyttää tietoja myös viittaamalla niihin, ja siihen olisi voitava soveltaa passia, joka koskee Euroopan laajuista arvopapereiden tarjoamista yleisölle tai kaupankäynnin kohteeksi ottamista säännellyllä markkinalla.
            
            
               (7)EU:n elpymisesitteeseen olisi sisällytettävä lyhyt tiivistelmä, joka muodostaa hyödyllisen tietolähteen sijoittajille, erityisesti vähittäissijoittajille. Tiivistelmän olisi oltava itsenäinen osa EU:n elpymisesitettä ja painotuttava keskeisiin tietoihin, joiden avulla sijoittajat voisivat päättää, mitä arvopapereiden tarjoamisia ja arvopapereiden kaupankäynnin kohteeksi ottamisia ne tutkivat tarkemmin tutustumalla koko EU:n elpymisesitteeseen voidakseen tehdä päätöksensä. 
            
         
         
            
               (8)Jotta voidaan kerätä tietoja EU:n elpymisesitettä koskevasta järjestelmästä tehtävää arviointia varten, EU:n elpymisesite olisi sisällytettävä Euroopan arvopaperimarkkinaviranomaisen säilytysjärjestelmään. Kyseisen mekanismin muuttamisesta aiheutuvan hallinnollisen rasitteen rajoittamiseksi EU:n elpymisesitteessä voitaisiin käyttää samoja tietoja kuin asetuksen (EU) 2017/1129 14 artiklassa tarkoitetussa listautumisen jälkeistä liikkeeseenlaskua koskevassa esitteessä edellyttäen, että nämä kaksi esitetyyppiä erotetaan selvästi toisistaan.
            
            
               (9)EU:n elpymisesitteen olisi täydennettävä asetuksessa (EU) 2017/1129 erityyppisten arvopapereiden, liikkeeseenlaskijoiden, tarjousten ja kaupankäynnin kohteeksi ottamisten osalta säädettyjä muita esitemuotoja. Sen vuoksi kaikkien asetukseen (EU) 2017/1129 sisältyvien viittausten ”esitteeseen” olisi katsottava viittaavan kaikkiin erimuotoisiin esitteisiin, myös tässä asetuksessa säädettyyn EU:n elpymisesitteeseen, jollei nimenomaisesti toisin ilmoiteta.
            
            
               (10)Asetuksen (EU) 2017/1129 mukaan rahoituksenvälittäjien on ilmoitettava sijoittajille täydennyksen mahdollisuudesta ja tietyissä olosuhteissa otettava sijoittajiin yhteyttä samana päivänä kuin täydennys julkaistaan. Niiden sijoittajien laaja joukko, joihin on otettava yhteyttä, ja yhteydenoton määräaika voivat aiheuttaa ongelmia. Jotta rahoituksenvälittäjille voidaan tarjota helpotuksia ja vapauttaa niiden resursseja samalla kun säilytetään korkeatasoinen sijoittajansuoja, olisi säädettävä oikeasuhteisemmasta järjestelmästä. Tällaisessa järjestelmässä olisi täsmennettävä, mihin sijoittajiin rahoituksenvälittäjien olisi otettava yhteyttä, kun täydennys julkaistaan, ja pidennettävä määräaikaa, jonka kuluessa kyseisiin sijoittajiin on otettava yhteyttä. 
            
            
               (11)Koska EU:n elpymisesite on rajoitettu elpymisvaiheeseen, kyseistä esitettä koskevan järjestelmän voimassaolon olisi päätyttävä 18 kuukauden kuluttua tämän asetuksen soveltamispäivästä. EU:n elpymisesitteiden jatkuvuuden varmistamiseksi ennen järjestelmän voimassaolon päättymistä hyväksyttyihin esitteisiin olisi sovellettava voimassaolon jatkamista koskevaa säännöstä. 
            
            
               (12)Komission olisi annettava ennen 21 päivää heinäkuuta 2022 Euroopan parlamentille ja neuvostolle kertomus tämän asetuksen soveltamisesta sekä tarvittaessa sen ohella säädösehdotus. Uudelleentarkasteluun olisi sisällytettävä arvio siitä, ovatko EU:n elpymisesitteitä koskevat tietovaatimukset asianmukaiset tämän asetuksen tavoitteiden saavuttamiseksi.
            
            
               (13)Sen vuoksi asetusta (EU) 2017/1129 olisi muutettava,
            
            
               OVAT HYVÄKSYNEET TÄMÄN ASETUKSEN:
            
            
               1 artikla 
               Asetuksen (EU) 2017/1129 muuttaminen
            
            
               Muutetaan asetus (EU) 2017/1129 seuraavasti: 
            
            
               1)Lisätään 1 artiklan 4 kohtaan k alakohta seuraavasti:
            
            
               ”k)[tämän asetuksen soveltamispäivästä] alkaen [18 kuukautta tämän asetuksen soveltamispäivästä] asti muut kuin osakesidonnaiset arvopaperit, joita luottolaitokset laskevat liikkeeseen jatkuvasti tai toistuvasti, kun tarjottujen arvopapereiden yhteenlasketut vastikkeet kokonaisuudessaan unionissa 12 kuukauden aikana ovat luottolaitosta kohti alle 150 000 000 euroa, edellyttäen, että kyseiset arvopaperit
            
            
               i)eivät ole etuoikeusasemaltaan huonompia eivätkä muunnettavissa tai vaihdettavissa; ja
            
            
               ii)eivät oikeuta merkitsemään tai hankkimaan muuntyyppisiä arvopapereita eivätkä ole johdannaisiin kytkettyjä.”
            
            
               2)Korvataan 6 artiklan 1 kohdan ensimmäisen alakohdan johdantolause seuraavasti: 
            
            
               ”1.Rajoittamatta 14 artiklan 2 kohdan, 14 a artiklan 2 kohdan ja 18 artiklan 1 kohdan soveltamista esitteen on sisällettävä tarpeelliset tiedot, jotka ovat sijoittajan kannalta olennaisia perustellun arvion tekemiseksi”.
            
            
               3)Lisätään 7 artiklaan 12 a kohta seuraavasti:
            
            
               ”12 a. Poiketen siitä, mitä 3–12 kohdassa säädetään, 14 a artiklan mukaisesti laadittuun EU:n elpymisesitteeseen on sisällytettävä tämän kohdan mukainen tiivistelmä. 
            
            
               EU:n elpymisesitteen tiivistelmä on laadittava lyhyenä, ytimekkäästi kirjoitettuna asiakirjana, jonka pituus tulostettuna on enintään kaksi A4-kokoista sivua. 
            
            
               Tiivistelmä ei saa sisältää viittauksia esitteen muihin osiin eikä viittaamalla esitettyjä tietoja, ja sen on  
            
            
               a)oltava esitystapansa, asettelunsa ja kirjasinkokonsa puolesta helppolukuinen; 
            
         
         
            
               b)oltava kirjoitettu sellaisella selkeällä, ytimekkäällä ja helppotajuisella yleiskielellä ja tyylillä, joka auttaa sijoittajia ymmärtämään tiedot;
            
            
               c)sisällettävä seuraavat neljä osiota:
            
            
               i)johdanto, joka sisältää tämän artiklan 5 kohdassa määritellyn varoituksen; 
            
            
               ii)keskeiset tiedot liikkeeseenlaskijasta; 
            
            
               iii)keskeiset tiedot arvopapereista; 
            
            
               iv)keskeiset tiedot arvopapereiden yleisölle tarjoamisesta tai kaupankäynnin kohteeksi säännellyllä markkinalla ottamisesta tai molemmista.”
            
            
               4)Lisätään 14 a artikla seuraavasti:
            
            
               ”14 a artikla 
                  EU:n elpymisesite
            
            
               1.Seuraavat liikkeeseenlaskijat voivat päättää laatia EU:n elpymisesitteen tässä artiklassa säädettyä yksinkertaistettua järjestelmää noudattaen, kun osakkeita tarjotaan yleisölle tai otetaan kaupankäynnin kohteeksi säännellyllä markkinalla:
            
            
               a)liikkeeseenlaskijat, joiden osakkeet ovat olleet otettuina kaupankäynnin kohteeksi säännellyllä markkinalla yhtäjaksoisesti vähintään viimeisten 18 kuukauden ajan ja jotka laskevat liikkeeseen aikaisemmin liikkeeseenlaskettujen, olemassa olevien osakkeiden kanssa samanlajisia osakkeita;
            
            
               b)liikkeeseenlaskijat, joiden osakkeilla on jo käyty kauppaa pk-yritysten kasvumarkkinalla yhtäjaksoisesti vähintään viimeisten 18 kuukauden ajan, edellyttäen, että kyseisten osakkeiden tarjoamisesta on julkaistu esite, ja jotka laskevat liikkeeseen aikaisemmin liikkeeseenlaskettujen, olemassa olevien osakkeiden kanssa samanlajisia osakkeita.
            
            
               2.Poiketen siitä, mitä 6 artiklan 1 kohdassa säädetään, ja rajoittamatta 18 artiklan 1 kohdan soveltamista, EU:n elpymisesitteeseen on sisällyttävä merkitykselliset suppeammat tiedot, jotka ovat tarpeen, jotta sijoittajat voivat ymmärtää
            
            
               a)liikkeeseenlaskijan näkymät ja viimeksi kuluneen tilikauden päättymisen jälkeen mahdollisesti tapahtuneet merkittävät muutokset liikkeeseenlaskijan taloudellisessa asemassa;
            
            
               b)olennaiset tiedot osakkeista, liikkeeseenlaskun syistä ja sen vaikutuksesta liikkeeseenlaskijan yleiseen pääomarakenteeseen sekä tuottojen käytöstä.
            
            
               EU:n elpymisesitteen tiedot on laadittava ja esitettävä helposti analysoitavassa, ytimekkäässä ja ymmärrettävässä muodossa, jotta sijoittajat voivat tehdä perustellun sijoituspäätöksen. Toimivaltaisen viranomaisen on myös otettava huomioon, onko liikkeeseenlaskija julkistanut säännellyt tiedot soveltuvin osin direktiivin 2004/109/EY ja asetuksen (EU) N:o 596/2014 mukaisesti sekä soveltuvin osin tiedot, joita tarkoitetaan komission delegoidussa asetuksessa (EU) 2017/565.
            
            
               EU:n elpymisesitteen on oltava yksi asiakirja, joka sisältää liitteessä V a vahvistetut vähimmäistiedot. Sen pituus tulostettuna saa olla enintään 30 A4-kokoista sivua, ja sen on oltava esitystapansa, asettelunsa ja kirjasinkokonsa puolesta helppolukuinen. 
            
            
               Tietoja, jotka sisällytetään 19 artiklan mukaisesti viittaamalla niihin, ei oteta huomioon tämän kohdan kolmannessa alakohdassa tarkoitetussa 30 A4-kokoisen sivun enimmäispituudessa.
            
            
               Liikkeeseenlaskijat voivat päättää, missä järjestyksessä liitteessä V a tarkoitetut tiedot esitetään EU:n elpymisesitteessä.”
            
            
               5)Lisätään 20 artiklaan 6 a kohta seuraavasti:
            
            
               ”6 a.Poiketen siitä, mitä 2 ja 4 kohdassa säädetään, 2 kohdan ensimmäisessä alakohdassa ja 4 kohdassa säädetyt määräajat on lyhennettävä viiteen työpäivään, kun kyse on 14 a artiklan mukaisesti laaditusta EU:n elpymisesitteestä. Liikkeeseenlaskijan on ilmoitettava toimivaltaiselle viranomaiselle hakemuksen suunnitellusta jättämisestä vähintään viisi työpäivää ennen päivää, jona se aikoo jättää hakemuksen hyväksyttäväksi.”
            
         
         
            
               6)Lisätään 21 artiklaan 5 a kohta seuraavasti:
            
            
               ”5 a.Edellä olevan 14 a artiklan mukaisesti laadittu EU:n elpymisesite on luokiteltava tämän artiklan 6 kohdassa tarkoitetussa säilytysjärjestelmässä. Edellä olevan 14 artiklan mukaisesti laadittujen esitteiden luokittelussa käytettyjä tietoja voidaan käyttää 14 a artiklan mukaisesti laadittujen EU:n elpymisesitteiden luokittelussa edellyttäen, että nämä kaksi esitetyyppiä on erotettu toisistaan kyseisessä säilytysjärjestelmässä.”
            
            
               7)Muutetaan 23 artikla seuraavasti:
            
            
               a)Korvataan 2 kohdan ensimmäinen alakohta seuraavasti:
            
            
               ”2.Mikäli esite liittyy arvopapereiden tarjoamiseen yleisölle, sijoittajilla, jotka ovat jo päättäneet ostaa tai merkitä arvopapereita ennen täydennyksen julkaisemista, on oltava oikeus perua sitoumuksensa kolmen työpäivän kuluessa täydennyksen julkaisemisesta edellyttäen, että 1 kohdassa tarkoitettu merkittävä uusi seikka, olennainen virhe tai olennainen epätarkkuus ilmeni tai havaittiin ennen tarjousajan päättymistä tai arvopapereiden toimittamista, sen mukaan, kumpi näistä tapahtuu ensin. Liikkeeseenlaskija tai tarjoaja voi pidentää tätä määräaikaa. Perumisoikeuden päättymispäivä on ilmoitettava täydennyksessä.”
            
            
               b)Korvataan 3 kohdan ensimmäinen ja toinen alakohta seuraavasti:
            
            
               ”3.Jos sijoittajat ostavat tai merkitsevät arvopapereita rahoituksenvälittäjän kautta, kyseisiä arvopapereita koskevan esitteen hyväksymisen jälkeen mutta ennen tarjousajan päättymistä tai kaupankäynnin aloittamista säännellyllä markkinalla sen mukaan, kumpi näistä tapahtuu myöhemmin, kyseisen rahoituksenvälittäjän on ilmoitettava näille sijoittajille täydennyksen julkaisumahdollisuudesta ja siitä, missä ja milloin täydennys julkaistaisiin, sekä siitä, että rahoituksenvälittäjä avustaa niitä tällöin sitoumuksen perumisoikeuden käytössä.
            
            
               Jos tämän kohdan ensimmäisessä alakohdassa tarkoitetuilla sijoittajilla on 2 kohdassa tarkoitettu perumisoikeus, rahoituksenvälittäjän on otettava yhteyttä kyseisiin sijoittajiin yhden työpäivän kuluessa täydennyksen julkaisemisesta.”
            
            
               8)Lisätään 47 a artikla seuraavasti:
            
            
               ”47 a artikla 
                  EU:n elpymisesitettä koskeva aikarajoitus
            
            
               Edellä 14 a artiklassa säädetyn järjestelmän voimassaolo päättyy [18 kuukauden kuluttua tämän asetuksen soveltamispäivästä]. 
            
            
               EU:n elpymisesitteitä, jotka on laadittu 14 a artiklan mukaisesti ja hyväksytty [tämän asetuksen soveltamispäivä] ja [18 kuukautta tämän asetuksen soveltamispäivästä] välisenä aikana, säännellään edelleen kyseisen artiklan mukaisesti niiden voimassaolon päättymiseen saakka tai siihen asti, kun on kulunut kaksitoista kuukautta [18 kuukautta tämän asetuksen soveltamispäivästä], sen mukaan, kumpi tapahtuu ensin.”
            
            
               9)Korvataan 48 artiklan 2 kohta seuraavasti: 
            
            
               ”2. Kertomuksessa on arvioitava muun muassa, ovatko esitteen tiivistelmä, 14, 14 a ja 15 artiklassa säädetyt tietovaatimukset sekä 9 artiklassa tarkoitettu yleinen rekisteröintiasiakirja yhä tarkoituksenmukaisia niille asetettujen tavoitteiden saavuttamisen kannalta. Kertomuksessa on oltava erityisesti: 
            
            
               a)kuhunkin 15 artiklan 1 kohdan a–d alakohdassa tarkoitettuun neljään luokkaan kuuluvia henkilöitä koskevien EU:n kasvuesitteiden lukumäärä ja analyysi kunkin lukumäärän kehityksestä sekä EU:n kasvuesitteen käyttöön oikeutettujen henkilöiden kauppapaikkojen valinnan suuntauksista; 
            
            
               b)analyysi siitä, saako EU:n kasvuesite aikaan asianmukaisen tasapainon sijoittajansuojan ja sen käyttöön oikeutettujen henkilöiden hallinnollisten rasitteiden vähentämisen välillä; 
            
            
               c)hyväksyttyjen EU:n elpymisesitteiden lukumäärä ja analyysi niiden määrän kehittymisestä;
            
            
               d)tiedot EU:n elpymisesitteen laatimisesta ja hyväksyttämisestä aiheutuvista kustannuksista verrattuna esitteen nykyisiin kustannuksiin sekä saavutetuista kokonaissäästöistä; 
            
            
               e)analyysi siitä, saako EU:n elpymisesite aikaan asianmukaisen tasapainon sijoittajansuojan ja sen käyttöön oikeutettujen henkilöiden hallinnollisten rasitteiden vähentämisen välillä;”. 
            
            
               9)Lisätään tämän asetuksen liitteessä oleva teksti liitteeksi V a.
            
         
         
            
               2 artikla 
               Voimaantulo ja soveltaminen
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä
            
            
               
                  Euroopan parlamentin puolesta
                        Neuvoston puolesta
               
               
                  Puhemies
                        Puheenjohtaja
               
            
         
         
            
                  
                     (1)
                  
                        Komission tiedonanto Euroopan parlamentille, Eurooppa-neuvostolle, neuvostolle, Euroopan keskuspankille, Euroopan investointipankille ja euroryhmälle ”Koordinoidut taloudelliset toimet covid-19-epidemian vaikutusten lieventämiseksi”, COM(2020) 112 final, 13.3.2020.
               
               
                  
                     (2)
                  
                        Komission tiedonanto Euroopan parlamentille, Eurooppa-neuvostolle, neuvostolle, Euroopan talous- ja sosiaalikomitealle ja alueiden komitealle ”Euroopan h-hetki: korjaamalla ja kehittämällä parempaa seuraavalle sukupolvelle”, COM(2020) 456 final, 27.5.2020.
               
               
                  
                     (3)
                  
                        Euroopan parlamentin ja neuvoston asetus (EU) 2017/1129, annettu 14 päivänä kesäkuuta 2017, arvopapereiden yleisölle tarjoamisen tai kaupankäynnin kohteeksi säännellyllä markkinalla ottamisen yhteydessä julkaistavasta esitteestä ja direktiivin 2003/71/EY kumoamisesta (EUVL L 168, 30.6.2017, s. 12).
               
               
                  
                     (4)
                  
                        Euroopan parlamentin ja neuvoston direktiivi 2004/109/EY, annettu 15 päivänä joulukuuta 2004, säännellyillä markkinoilla kaupankäynnin kohteeksi otettavien arvopaperien liikkeeseenlaskijoita koskeviin tietoihin liittyvien avoimuusvaatimusten yhdenmukaistamisesta ja direktiivin 2001/34/EY muuttamisesta (EUVL L 390, 31.12.2004, s. 38).
               
               
                  
                     (5)
                  
                        Komission delegoitu asetus (EU) 2017/565, annettu 25 päivänä huhtikuuta 2016, Euroopan parlamentin ja neuvoston direktiivin 2014/65/EU täydentämisestä sijoituspalveluyritysten toiminnan järjestämistä koskevien vaatimusten, toiminnan harjoittamisen edellytysten ja kyseisessä direktiivissä määriteltyjen käsitteiden osalta (EUVL L 87, 31.3.2017, s. 1).
               
               
                  
                     (6)
                  
                        Euroopan parlamentin ja neuvoston asetus (EU) N:o 596/2014, annettu 16 päivänä huhtikuuta 2014, markkinoiden väärinkäytöstä (markkinoiden väärinkäyttöasetus) sekä Euroopan parlamentin ja neuvoston direktiivin 2003/6/EY ja komission direktiivien 2003/124/EY, 2003/125/EY ja 2004/72/EY kumoamisesta (EUVL L 173, 12.6.2014, s. 1).
               
               
                  
                     (7)
                  
                        Euroopan parlamentin ja neuvoston direktiivi 2014/65/EU, annettu 15 päivänä toukokuuta 2014, rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta (EUVL L 173, 12.6.2014, s. 349).
               
               
                  
                     (8)
                  
                        Euroopan parlamentin ja neuvoston asetus (EU) 2017/2402, annettu 12 päivänä joulukuuta 2017, yleisestä arvopaperistamista koskevasta kehyksestä ja erityisestä kehyksestä yksinkertaiselle, läpinäkyvälle ja standardoidulle arvopaperistamiselle sekä direktiivien 2009/65/EY, 2009/138/EY ja 2011/61/EU ja asetusten (EY) N:o 1060/2009 ja (EU) N:o 648/2012 muuttamisesta.
               
               
                  
                     (9)
                  
                        Euroopan parlamentin ja neuvoston asetus (EU) N:o 575/2013, annettu 26 päivänä kesäkuuta 2013, luottolaitosten ja sijoituspalveluyritysten vakavaraisuusvaatimuksista ja asetuksen (EU) N:o 648/2012 muuttamisesta.
               
               
                  
                     (10)
                  
                        
                  https://ec.europa.eu/info/files/200610-cmu-high-level-forum-final-report_en
                   
               
               
                  
                     (11)
                  
                        Euroopan parlamentin ja neuvoston asetus (EU) 2019/2115, annettu 27 päivänä marraskuuta 2019, direktiivin 2014/65/EU sekä asetusten (EU) N:o 596/2014 ja (EU) 2017/1129 muuttamisesta pk-yritysten kasvumarkkinoiden käytön edistämisen osalta (EUVL L 320, 11.12.2019, s. 1).
               
               
                  
                     (12)
                  
                        Asia C-58/08 (Vodafone): ”Kun EY 95 artiklaan perustuvalla toimella on jo poistettu kaupan esteet alalla, joka sillä yhdenmukaistetaan, yhteisön lainsäätäjältä ei voida viedä mahdollisuutta mukauttaa kyseistä toimea olosuhteiden muutoksiin tai tiedon kehitykseen, koska yhteisön lainsäätäjän tehtävänä on turvata perustamissopimuksessa tunnustettujen yleisten etujen suojelu.”
               
               
                  
                     (13)
                  
                        COM(2020) 456 final, 27.5.2020.
               
               
                  
                     (14)
                  
                        Euroopan parlamentin ja neuvoston asetus (EU) 2017/1129, annettu 14 päivänä kesäkuuta 2017, arvopapereiden yleisölle tarjoamisen tai kaupankäynnin kohteeksi säännellyllä markkinalla ottamisen yhteydessä julkaistavasta esitteestä ja direktiivin 2003/71/EY kumoamisesta (EUVL L 168, 30.6.2017, s. 12).
               
               
                  
                     (15)
                  
                        Euroopan parlamentin ja neuvoston asetus (EU) N:o 596/2014, annettu 16 päivänä huhtikuuta 2014, markkinoiden väärinkäytöstä (markkinoiden väärinkäyttöasetus) sekä Euroopan parlamentin ja neuvoston direktiivin 2003/6/EY ja komission direktiivien 2003/124/EY, 2003/125/EY ja 2004/72/EY kumoamisesta (EUVL L 173, 12.6.2014, s. 1).
               
               
                  
                     (16)
                  
                        Euroopan parlamentin ja neuvoston direktiivi 2004/109/EY, annettu 15 päivänä joulukuuta 2004, säännellyillä markkinoilla kaupankäynnin kohteeksi otettavien arvopaperien liikkeeseenlaskijoita koskeviin tietoihin liittyvien avoimuusvaatimusten yhdenmukaistamisesta ja direktiivin 2001/34/EY muuttamisesta (EUVL L 390, 31.12.2004, s. 38).
               
               
                  
                     (17)
                  
                        Komission delegoitu asetus (EU) 2017/565, annettu 25 päivänä huhtikuuta 2016, Euroopan parlamentin ja neuvoston direktiivin 2014/65/EU täydentämisestä sijoituspalveluyritysten toiminnan järjestämistä koskevien vaatimusten, toiminnan harjoittamisen edellytysten ja kyseisessä direktiivissä määriteltyjen käsitteiden osalta (EUVL L 87, 31.3.2017, s. 1).
               
            
      
    ---documentbreak--- 
      
         
               EUROOPAN KOMISSIO
            Bryssel 24.7.2020
            COM(2020) 281 final
            LIITE
            asiakirjaan
            EUROOPAN PARLAMENTIN JA NEUVOSTON ASETUS
            asetuksen (EU) 2017/1129 muuttamisesta siltä osin kuin on kyse EU:n elpymisesitteestä ja rahoituksenvälittäjiä koskevista kohdennetuista mukautuksista, joilla helpotetaan toipumista covid-19-pandemiasta
            {SWD(2020) 120 final}
            
               
         
         
            
               LIITE
            
            
               ”LIITE V a
            
            
               EU:N ELPYMISESITTEESEEN SISÄLLYTETTÄVÄT VÄHIMMÄISTIEDOT
            
            
               I.Liikkeeseenlaskijan nimi, perustamisjäsenvaltio, linkki liikkeeseenlaskijan verkkosivustolle
            
            
               Tarkoituksena on yksilöidä osakkeita liikkeeseen laskeva yritys, mukaan lukien sen oikeushenkilötunnus (LEI), sen perustamisjäsenvaltio ja verkkosivusto, jolta sijoittajat voivat löytää tietoja yhtiön liiketoiminnasta, sen valmistamista tuotteista tai tarjoamista palveluista, sen pääasiallisista kilpailumarkkinoista, sen organisaatiorakenteesta ja tarvittaessa viittaamalla sisällytetyistä tiedoista.
            
            
               II.Vastuulausuma
            
            
               Tarkoituksena on yksilöidä EU:n elpymisesitteen laatimisesta vastaavat henkilöt ja sisällyttää esitteeseen kyseisten henkilöiden antama vakuutus siitä, että heidän parhaan ymmärryksensä mukaan EU:n elpymisesitteen tiedot vastaavat tosiseikkoja eikä EU:n elpymisesitteestä ole jätetty pois mitään, millä todennäköisesti olisi vaikutusta sen sisältöön. 
            
            
               Lausuman on tarvittaessa sisällettävä kolmansilta osapuolilta saadut tiedot, mukaan lukien kyseisten tietojen lähde (lähteet), ja asiantuntijana toimivan henkilön laatimat lausunnot tai raportit sekä seuraavat kyseistä henkilöä koskevat tiedot: 
            
            
               a) nimi;
            
            
               b) työpaikan osoite; 
            
            
               c) pätevyys; ja 
            
            
               d) (mahdolliset) merkittävät liikkeeseenlaskijaan liittyvät intressit.
            
            
               Lausumassa on ilmoitettava toimivaltainen viranomainen, joka on hyväksynyt EU:n elpymisesitteen, täsmennettävä, että tällainen hyväksyminen ei merkitse liikkeeseenlaskijan hyväksymistä, ja todettava, että EU:n elpymisesite on laadittu 14 a artiklan mukaisesti.
            
            
               III.Riskitekijät
            
            
               Tarkoituksena on kuvata olennaisimpia liikkeeseenlaskijaan ja osakkeisiin liittyviä riskejä.
            
            
               IV.Tilinpäätökset
            
            
               Vuotuiset tilinpäätökset ja puolivuotiskatsaukset on julkaistava siten, että ne kattavat EU:n elpymisesitteen hyväksyntää edeltävän 12 kuukauden jakson. Jos sekä vuotuisia tilinpäätöksiä että puolivuotiskatsauksia on julkaistu, vain vuotuiset tilinpäätökset tarvitaan, jos ne ovat tuoreempia kuin puolivuosittaiset osavuosikatsaukset. 
            
            
               Vuosittaiset tilinpäätökset on tarkastettava riippumattomasti. Tilintarkastuskertomus on laadittava Euroopan parlamentin ja neuvoston direktiivin 2006/43/EY
                  1
                ja Euroopan parlamentin ja neuvoston asetuksen (EU) N:o 537/2014
                  2
                mukaisesti.
            
            
               Jos direktiiviä 2006/43/EY ja asetusta (EU) N:o 537/2014 ei sovelleta, vuosittaisille tilinpäätöksille on tehtävä tilintarkastus tai yleisluonteinen tarkastus, ja niistä on annettava jäsenvaltiossa sovellettavien tilintarkastusstandardien tai vastaavien standardien mukaisesti lausunto siitä, antaako tilinpäätös EU:n elpymisesitettä varten oikean ja riittävän kuvan. Muussa tapauksessa EU:n elpymisesitteessä on annettava seuraavat tiedot:
            
         
         
            
               a)selkeä maininta siitä, mitä tilintarkastusstandardeja on sovellettu;
            
            
               b)selvitys sovellettujen tilintarkastusstandardien ja kansainvälisten tilintarkastusstandardien (International Standards on Auditing, ISA) välisistä merkittävistä eroista.
            
            
               Jos tilintarkastajat eivät ole puoltaneet tilinpäätöksen vahvistamista tai jos tilintarkastuskertomuksessa on esitetty varaumia, tarkastuslausunnon muutoksia, vastuuvapauslausekkeita tai lisätietoja, on ilmoitettava syy tähän, ja tällaiset varaumat, muutokset, vastuuvapauslausekkeet tai lisätiedot on toistettava täydellisinä.
            
            
               On myös annettava selvitys merkittävistä muutoksista konsernin taloudellisessa asemassa sen jälkeen kun viimeisin tilikausi, jolta on julkaistu tarkastettu tilinpäätös tai osavuosikatsaus, päättyi, tai asianmukainen maininta siitä, ettei tällaisia muutoksia ole tapahtunut. 
            
            
               Tarvittaessa on annettava myös pro forma -tiedot.
            
            
               V.Kehityssuuntaukset
            
            
               Tarkoituksena on antaa kuvaus seuraavista: 
            
            
               a)tuotannon, myynnin, varastojen, kustannusten ja myyntihintojen kehityksen merkittävimmät viimeaikaiset suuntaukset edeltävän tilikauden lopusta EU:n elpymisesitteen päiväykseen asti; 
            
            
               b)ainakin kuluvan tilikauden osalta tiedossa olevat suuntaukset, epävarmuustekijät, vaateet, sitoumukset tai tapahtumat, joiden voidaan kohtuullisen todennäköisesti odottaa vaikuttavan merkittävällä tavalla liikkeeseenlaskijan tulevaisuudennäkymiin.
            
            
               VI.Lopullinen tarjoushinta ja osakkeiden määrä, mukaan lukien osakkaiden sitova sitoumus merkitä yli 5 prosenttia ja merkintätakuun antajien nimet.
            
            
               Tarkoituksena on antaa tarkat tiedot osaketarjouksen vastikkeesta ja esittää tiedot suurimpien osakkeenomistajien sitovista sitoumuksista merkitä yli 5 prosenttia tarjotuista osakkeista ja merkintätakuusopimuksista.
            
            
               VII.Osakkeiden merkintäpaikka ja -aika
            
            
                  Tarkoituksena on antaa kansainvälinen arvopaperin tunnistenumero (ISIN) ja muut olennaiset tiedot yleisölle tarjottavista osakkeista sekä tiedot siitä, missä osakkeet voidaan merkitä, ja ajanjaksosta, jonka tarjous on voimassa, siihen mahdollisesti tehtävät muutokset mukaan luettuina, ja kuvaus hakumenettelystä sekä uusien osakkeiden liikkeeseenlaskupäivä.
            
            
               VIII. Syyt tarjoamiseen ja tuottojen käyttö
            
            
               Tarkoituksena on antaa tietoja syistä tarjoamiseen ja soveltuvin osin arvio liikkeeseenlaskijalle kertyvistä nettotuotoista sekä tärkeysjärjestykseen perustuva erittely tuottojen pääasiallisista käyttötarkoituksista.
            
            
               Jos liikkeeseenlaskija on tietoinen siitä, etteivät ennakoidut tuotot riitä kaikkien suunniteltujen käyttötarkoitusten rahoittamiseen, on ilmoitettava muun tarvittavan rahoituksen määrä ja lähteet. Lisäksi on annettava yksityiskohtainen selvitys, jos tuottoja käytetään omaisuuserien hankkimiseen muun kuin tavanomaisen liiketoiminnan harjoittamisen yhteydessä, julkistettujen yrityskauppojen rahoittamiseen tai velkojen maksamiseen tai vähentämiseen.
            
            
               X.Käyttöpääomaa koskeva lausunto
            
            
               Tarkoituksena on antaa tietoa siitä, riittääkö käyttöpääoma liikkeeseenlaskijan nykyisiin tarpeisiin tai, ellei se riitä, miten liikkeeseenlaskija aikoo saada tarvittavan lisäkäyttöpääoman.
            
            
               XI.Eturistiriidat
            
            
               Tarkoituksena on antaa tietoja liikkeeseenlaskuun liittyvistä mahdollisista eturistiriidoista.
            
         
         
            
               XII.Osakeomistus liikkeeseenlaskun jälkeen
            
            
               Tarkoituksena on antaa tietoja, jotka koskevat osuuksia osakepääomasta ja äänioikeuksista yleisölle tarjoamisesta seuraavan pääoman korottamisen jälkeen.” 
            
         
         
            
                  
                     (1)
                  
                        Euroopan parlamentin ja neuvoston direktiivi 2006/43/EY, annettu 17 päivänä toukokuuta 2006, tilinpäätösten ja konsolidoitujen tilinpäätösten lakisääteisestä tilintarkastuksesta, direktiivien 78/660/ETY ja 83/349/ETY muuttamisesta sekä neuvoston direktiivin 84/253/ETY kumoamisesta (EUVL L 157, 9.6.2006, s. 87).
               
               
                  
                     (2)
                  
                        Euroopan parlamentin ja neuvoston asetus (EU) N:o 537/2014, annettu 16 päivänä huhtikuuta 2014, yleisen edun kannalta merkittävien yhteisöjen lakisääteistä tilintarkastusta koskevista erityisvaatimuksista ja komission päätöksen 2005/909/EY kumoamisesta (EUVL L 158, 27.5.2014, s. 77).